Նիկոլայ Մադոյան

Նիկոլայ Մադոյան (), հայ ջութակահար, Գինեսի ռեկորդակիր, Հայաստանի Հանրապետության վաստակավոր արտիստ (2004)

Կենսագրություն 
Նիկոլայ Մադոյանը ծնվել է Երևանում։ Սկսել է ջութակ նվագել յոթ տարեկանից՝ Էմմա Գեսելևայի (Նուրազյանի) ղեկավարությամբ, ապա սովորել է պրոֆեսոր Հրաչյա Բոգդանյանի երաժշտանոցում։

1986 թվականի նոյեմբերին մոր հետ տեղափոխվել է Նովոսիբիրսկ՝ հայտնի դասախոս Զախար Բրոնի մոտ սովորելու նպատակով։ 1988 թվականին դարձել է Չայկովսկու անվան Համամիութենական մրցույթի հաղթող՝ երիտասարդ կատարողների անվանակարգում` կատարելով Չայկովսկու ջութակի համերգը (խմբավար՝ Արնոլդ Կաց)։

1989 թվականին Զախար Բրոնի ընտանիքի և նրա մյուս աշակերտների՝ Վադիմ Ռեպինի, Մաքսիմ Վենգերովի և Նատալյա Պրիշչեպենկոյի հետ միասին տեղափոխվել է Լյուբեկ (Գերմանիա)։ Մասնակցել է բազմաթիվ միջազգային մրցույթների։ 1991 թվականին դարձել է Գեորգ Կուլենկամպֆի անվան ջութակահարների միջազգային մրցույթի հաղթող։

1992 թվականին Բեռլինում ավարտել է ասպիրանտուրան (պրոֆեսոր Հայբերգի ղեկավարությամբ)։

Գործունեություն 
Լյուբեկի ակադեմիայում ուսումնառությունն ավարտելուց հետո Մադոյանը համերգային շրջագայություն է ունենում Գերմանիայում Լոնդոնի «Mozart Players» նվագախմբի հետ՝ դիրիժոր Մաթիաս Բամերթի գլխավորությամբ։ Հետո Նովոսիբիրսկի ֆիլհարմոնիկ նվագախմբի հետ համերգներ է ունենում նաև Միացյալ Թագավորությունում, որտեղ այլ գործերի հետ ներկայացնում է նաև Չայկովսկու ջութակի կոնցերտը, դիրիժոր՝ Առնոլդ Կաց։ Մադոյանի ելույթները Նիդերլանդների, Ռոտերդամի և Քյոլնի նվագախմբերի հետ լուսաբանվել են տեղական մամուլում։ Մադոյանը հիմնադիրն է«Madoyan-Westenholz-Denitzen» տրիոյի, որը շրջագայել է Եվրոպայով մեկ՝ ներկայացնելով Շոստակովիչի, Շուբերտի, Բեթովենի և Ռավելի գործերը։

Նիկոլայ Մադոյանի և դաշնակահար Էլիզաբեթ Ուեսթենհոլցի համագործակցության արդյունքում «Kontrapunkt» և «Cowbell» երաժշտական ստուդիաների կողմից ձայնագրվեցին սկավառակներ՝ Մենդելսոնի, Շուբերտի, Պրոկոֆևի, Շտրաուսի, Էդվարդ Գրիգի, Սեզար Ֆրանկի գործերի կատարումներով։

Եվրոպական թերթերում և ամսագրերում գրախոսականներ են տպվում Մադոյանի սկավառակների մասին, մասնավորապես «The Strad» և «Gramophone» երաժշտական ամսագրերում։

Նիկոլայ Մադոյանը մասնակցել է բազմաթիվ միջազգային երաժշտական մրցույթների, ելույթներով հանդես եկել աշխարհի լավագույն սիմֆոնիկ նվագախմբերի և այնպիսի դիրիժորների հետ, ինչպես Ֆրանս Բրյուգենը, Կլաուդիո Աբադոն, Առնոլդ Կացը, Դմիտրի Կիտայենկոն, Վալերի Գերգիևը, Լեոպոլդ Հագերը, Կարեն Դուրգարյանը, Նիկոլայ Ալեքսեևը, Վասիլի Սինայսկին, Էրիխ Վեխտերը, Ջորջ Ա․ Ալբրեխտը և այլք։ 

Նա ելույթ է ունեցել բազմաթիվ համերգասրահներում՝ Սան Կառլոյի թատրոնում, Տիվոլիի համերգասրահում, Միլանի «Վերդի» թատրոնում, Գլազգոյի թագավորական համերգասրահում, Պեկինի Մեծ համերգասրահում, Կուհմոյի համերգասրահում, Մոսկվայի Կոնսերվատորիայի մեծ համերգասրահում, Բիրմինգհեմի սիմֆոնիկ համերգասրահում, Արամ Խաչատրյան համերգասրահում, Բելգրադի Ֆիլհարմոնիկ համերգասրահում և մի շարք այլ նշանավոր համերգասրահներում։

1988 թվականին Նիկոլայ Մադոյանը Մոնրեալում և Մյունխենում հանդես է եկել բարեգործական համերգներով և հասույթն ուղղել Սպիտակի երկրաշարժից տուժած հաշմանդամ երեխաների բուժմանը։

Պարգևներ և մրցանակներ

Մրցանակներ 

 1988 – Հենրիկ Վենյավսկու և Կարոլ Լիպինկու անվան երիտասարդ ջութակահարների IV միջազգային մրցույթի դափնեկիր և հատուկ մրցանակակիր 
 1988 – Պ. Չայկովսկու անվան համամիութենական մրցույթի 1-ին մրցանակ (Նովոսիբիրսկ, Ռուսաստան) 
 1991 – Գեորգ Կլլենկամպֆի անվան ջութակահարների միջազգային մրցույթի 1-ին մրցանակ (Քյոլն, Գերմանիա)
 1992 – Ջութակահարների Ճապոնիայի միջազգային մրցույթի դափնեկիր և հատուկ մրցանակակիր՝ ճապոնական երաժշտությունը ներկայացնելու համար (Տոկիո, Ճապոնիա)
 2003 – Պողոսյան մրցանակ 17-20-րդ դարի ականավոր կոմպոզիտորների ջութակի 15 մանրանվագների կատարողական արվեստի համար

Պարգևներ 

 1995 – Երևան քաղաքի զինանշանով մեդալ
 2004 – Հայաստանի մշակույթի նախարարության Ոսկե մեդալ
 2004 – Հայաստանի վաստակավոր արտիստ
 2017 – Գինեսի ռեկորդակիր՝ 33 ժամ, 2 րոպե, 41 վայրկյան անընդմեջ նվագելով շուրջ 59 երաժշտական ստեղծագործություն՝ անգիր կատարումով

Ակադեմիական կոչումներ 

 Երևանի Կոմիտասի անվան պետական կոնսերվատորիայի պատվավոր պրոֆեսոր
 Բեռլինի Արվեստի համալսարանի՝ ջութակի կատարողական արվեստի գծով գիտությունների թեկնածու

Սկավառակագրություն 

 1990:  Die Meisterschüler von Zakhar Bron. (N. Madoyan, D. Garett, M. Vengerov, V. Repin). Label Ambitus Musikproduktion
 1994:  Sergei Prokofiev: Violin Sonatas / Five Melodies. Label Kontrapunkt
 1995:  Grieg: Violin Sonatas. Label Kontrapunkt
 1997:  Mendelssohn-Bartoldy: Complete Sonatas for Violin and Piano. Label Kontrapunkt
 1998:  Schubert: Works for Violin and Piano. Label Kontrapunkt
 2000:  Cesar Franck: Sonata F Major / Richard Strauss: Sonata E Flat Major. Label Kontrapunkt
 2007:  Favourite Encores. Label CowBell Music

Ծանոթագրություններ

Արտաքին հղումներ 
 Նիկոլայ Մադոյանը Էյ Վի Փրոդաքշն կայքում 
 Նիկոլայ Մադոյանի պաշտոնական կայքը
 
 Մերոնք․ Նիկոլայ Մադոյան
 Նիկոլայ Մադոյանը Kontrapunkt-ի էջում
 ՆԻկոլայ Մադոյանը  Cowbell Music-ի էջում
 Նիկոլայ Մադոյանը AllMusic-ի էջում
 ՄԵՆՔ ԱՇԽԱՐՀ ԵՆՔ ԵԿԵԼ ՄԵՐ ՀԱՅՐԵՆԻՔՆ ԱՎԵԼԻ ՈՒԺԵՂ ԴԱՐՁՆԵԼՈՒ ՀԱՄԱՐ

Հայ ջութակահարներ
ՀՀ վաստակավոր արտիստներ